TRC : คาดกำไรไตรมาส 4/59 สูงสุดรอบปีนี้ผลงานปี 60 เด่นจากประมูลเพิ่ม-โปแตซหนุน
TRC คาดกำไรไตรมาส 4/59 สูงสุดรอบปีนี้ ผลงานปี 60เด่นจากประมูลเพิ่ม-โปแตซหนุน
13 ธ.ค. 2559

บล.เอเอสแอล ระบุในบทวิเคราะห์วันนี้ (13 ธ.ค.) ว่า บริษัท ทีอาร์ซี คอนสตรัคชั่น จำกัด (มหาชน) หรือ TRC มีปัจจัยหนุนจากงานโครงการเหมืองโปแตชที่จังหวัดชัยภูมิ ของบมจ.อาเซียนโปแตชชัยภูมิ (APOT) เพราะเป็นงานโครงการขนาดใหญ่ ซึ่งจะรับรู้รายได้เป็นระยะเวลา 3 ปี ซึ่งหากโครงการชัดเจนจะช่วยหนุนผลการดำเนินงานของ TRC ให้เพิ่มขึ้นอย่างก้าวกระโดด
ขณะที่ล่าสุดเมื่อวานนี้ TRC คาดว่าจะลงนามสัญญารับเหมาก่อสร้าง โครงการเหมืองแร่โปแตชดังกล่าว ที่มีมูลค่างานกว่า 3 หมื่นล้านบาทในช่วงไตรมาส 1/60 ซึ่งล่าช้ากว่าแผนเดิม
ทั้งนี้ มองว่าผลประกอบการของ TRC ในปี 60 จะเติบโตได้อย่างโดดเด่น นอกเหนือจากการได้รับงานโครงการเหมืองแร่โปแตชแล้ว ก็ยังมีงานโครงการท่อส่งก๊าซธรรมชาติของ PTT อย่างโครงการท่อส่งก๊าซฯไปยังจังหวัดราชบุรี และโครงการวางท่อก๊าซฯเส้นที่ 5 ระยอง-ตอนเหนือของกรุงเทพฯ  ซึ่ง TRC คาดหวังว่าจะได้งานมีมูลค่าไม่ต่ำกว่า 6-7 พันล้านบาท โดยคาดว่าจะรู้ข้อสรุปในช่วงต้นปี 60
นอกจากนี้ TRC ยังเตรียมเข้าประมูลงานอื่น ๆ อีก เช่น งานบริหารจัดการน้ำ และ งานวางรางในโครงการรถไฟฟ้า ซึ่งเป็นผลบวกผลักดันให้ผลประกอบการเติบโตได้อย่างก้าวกระโดด โดยคาดว่าปีหน้า TRC จะมีรายได้ 8.3 พันล้านบาท และมีกำไรสุทธิอยู่ที่ 533 ล้านบาท แนะนำซื้อราคาเป้าหมาย 2.24 บาท 